bergartilleri
Store norske leksikon,Samfunn,Forsvar og sikkerhet,Våpen og militært materiell,Våpen,Artilleri
Bergartilleri er mobilt artilleri som er organisert og utrustet for strid i fjellterreng. Bergartilleriavdelinger har vanligvis lette skyts (haubitser) som kan kjøres, deles opp og kløves eller lufttransporteres.
Bergartilleri i Norge De siste norske bergartilleribatteriene gikk ut av mobiliseringsoppsetningene i 1959. Betegnelsen bergartilleribataljon ble senere benyttet om to administrative enheter som satte opp feltartilleriavdelinger og lette luftvernartilleriavdelinger. Disse hadde fra 1986 til 1995 den vanlige betegnelsen artilleriregiment. Bergartilleribataljon nr. 1, opprinnelig kalt 1. Bergbatteri, ble opprettet i 1889 for å gi troppene artilleristøtte under kamper i det veifattige lendet på Sørlandet. Den ble omdannet til bataljon i 1930, fra 1986 under betegnelsen AR 4 med standkvarter i Kristiansand. AR 4 ble nedlagt som regiment i 1995. Bergartilleribataljon nr. 2, opprinnelig kalt 2. Bergbatteri, ble opprettet i 1889 og omdannet til bataljon i 1930. Inntil 1946 var dens standkvarter i Bergen, senere på Voss. Bataljonen deltok i kampene i Valdres i 1940. Den ble nedlagt som administrativ avdeling i 1959. Bergartilleribataljon nr. 3. Etter at Forsvaret ble organisert i Nord-Norge i 1897, ble det snart spørsmål om å skaffe artilleristøtte til Infanteriet også i denne landsdelen. I 1911 ble 3. Bergbatteri opprettet med standkvarter i Harstad. Navnet ble endret til 7. Bergbatteri i 1930, som følge av utvidelsen av bergartilleriorganisasjonene i Sør-Norge. Først i 1935 ble batteriet i Nord-Norge omdannet til bataljon. Bataljonen deltok i 1940 i kampene ved Lapphaugen og Narvik. Standkvarteret ble i 1946 flyttet til Setermoen i Bardu, og videre til Narvik i 1962. Fra 1986 var betegnelsen AR 6. Den ble nedlagt som regiment i 1995, og gjenværende funksjoner blir ivaretatt av 6. divisjon. Les mer i Store norske leksikon artilleri artilleri (militær avdeling)